Predkladacia správa 

  Na rokovanie vlády Slovenskej republiky sa predkladá návrh poslancov Národnej rady Slovenskej republiky Jána Drgonca, Evy Černej, Ľubomíra Lintnera, Ivety Henzélyovej, Vlastimila Ondrejku a Kamily Jandzíkovej na vydanie zákona, ktorým sa mení zákon Národnej rady Slovenskej republiky č. 315/1996 Z.z. o premávke na pozemných komunikáciách v znení neskorších predpisov.

Cieľom predloženého návrhu zákona je podľa jeho predkladateľov odstrániť nesúlad teraz platnej úpravy s čl. 20 ods. 4 Ústavy Slovenskej republiky a s čl. 1 Protokolu č. 1 k Dohovoru o ochrane ľudských práv a základných slobôd.

Podľa § 90 ods. 9 zákona Národnej rady Slovenskej republiky č. 315/1996 Z.z.                   o premávke na pozemných komunikáciách v znení zákona č. 73/2002 Z.z okresný dopravný inšpektorát nevykoná zmenu držiteľa vozidla a zmenu údajov o vlastníkovi vozidla, ak je proti vlastníkovi alebo držiteľovi vedené exekučné konanie alebo výkon rozhodnutia. Podľa predkladateľov toto ustanovenie v časti vymedzenej slovami “alebo držiteľovi” neústavným spôsobom obmedzuje právo vlastníka motorového vozidla, ak je motorové vozidlo predmetom leasingu.

Ak exekútor blokuje prepis držiteľa motorového vozidla na dopravnom inšpektoráte, dopravný inšpektorát nevykoná prepis držiteľa motorového vozidla na nového nájomcu, a to bez ohľadu na to, kedy došlo k zmene nájomcu. Leasingová spoločnosť musí často zložito a zdĺhavo preukazovať súdnym exekútorom, že je vlastníkom motorového vozidla, ďalej že s bývalým nájomcom už nemá nijaký vzťah, a že teda dané vozidlo nemôže byť predmetom exekúcie.

Uvedený stav trvá od 22. februára 2002, kedy nadobudla účinnosť novela zákona         č. 315/1996 Z.z. predložená poslancami Národnej rady Slovenskej republiky (zákon                         č. 73/2002 Z.z.).

Vzhľadom na uvedené skutočnosti Ministerstvo vnútra Slovenskej republiky odporúča vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení zákon Národnej rady Slovenskej republiky č. 315/1996 Z.z                   o premávke na pozemných komunikáciách v znení neskorších predpisov, súhlas.